**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

….- ի 2024 թվականի N ………

**«ԱՐՎԵՍՏԻ ԵՎ ՍՊԱՅԱԿԱՆ ԿՐԹՈՒԹՅԱՆ ՄԱՍՆԱԳԻՏԱՑՎԱԾ ԾՐԱԳՐԵՐ ԻՐԱԿԱՆԱՑՆՈՂ ԱՎԱԳ ԴՊՐՈՑՆԵՐԻ ՀԱՅԵՑԱԿԱՐԳԵՐԸ ՀԱՍՏԱՏԵԼՈՒ ՄԱՍԻՆ»**

Հիմք ընդունելով Հայաստանի Հանրապետության կառավարության 2023թ. մարտի 16-ի N 351-Լ որոշմամբ հաստատված «Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին» օրենքից բխող գործողությունների ծրագրի «Նպատակ 3-ի Հանրակրթական ուսումնական հաստատություններում սովորելու անվտանգ, հագեցած և արդիական միջավայրի և ռեսուրսների ապահովում» գործողության 3.1.6 կետով նախատեսված «Արվեստի և սպայական կրթության մասնագիտացված ավագ դպրոցների հիմնումը»` Հայաստանի Հանրապետության կառավարությունը **որոշում է**.

1. Հաստատել «Արվեստի մասնագիտացված ծրագրեր իրականացնող ավագ դպրոցի հայեցակարգը»` համաձայն Հավելված 1-ի:
2. Հաստատել «Սպայական կրթության մասնագիտացված ծրագրեր իրականացնող ավագ դպրոցի հայեցակարգը»` համաձայն Հավելված 2-ի:
3. Սույն որոշումն ուժի մեջ է մտնում հրապարակմանը հաջորդող օրվանից:

**Հայաստանի Հանրապետության**

 **վարչապետ Ն. Փաշինյան**

**Հավելված 1**

**ՀՀ կառավարության 2024 թվականի**

**-------------------- -ի N…….. որոշման**

**ՀԱՅԵՑԱԿԱՐԳ**

**«ԱՐՎԵՍՏԻ ՄԱՍՆԱԳԻՏԱՑՎԱԾ ԾՐԱԳՐԵՐ ԻՐԱԿԱՆԱՑՆՈՂ ԱՎԱԳ ԴՊՐՈՑԻ»**

Մշակող պետական մարմին՝ ՀՀ կրթության, գիտության, մշակույթի և սպորտի նախարարություն

Մարդկային կապիտալի զարգացման, տնտեսական և մշակութային կայուն առաջընթացի գրավական են դարձել գիտելիքն ու ստեղծագործությունը և այս համոզմունքն ընկած Է Հայաստանի Հանրապետության կրթության մինչև 2030 թվականի զարգացման ծրագրի հիմքում։ Մարդկային կապիտալի զարգացման մեջ շոշափելի ներդրումներ կատարելու միջոցով հնարավոր կլինի տնտեսության և հանրային կյանքի շարունակական և առաջանցիկ զարգացումը։ Անհատի կրթության և սովորելու իրավունքի լիարժեք իրացման համար կրթության զարգացման ծրագրում կարևորվում է կյանքի տարբեր փուլերում մարդուն անհրաժեշտ որակյալ կրթական ծառայությունների ամբողջական և բազմազան փաթեթի մատուցումը և հասանելիությունը՝ տարածքային խելամիտ և համաչափ զարգացում ու կյանքի որակի էական բարձրացում ապահովելու նպատակով:

 Այս համատեքստում հանրային բարեկեցության ու առաջընթացի համար կարևոր դեր կարող է ունենալ արվեստի տարբեր ճյուղերի մասնագիտացված կրթական ծրագրերի իրացումը արվեստի ավագ դպրոցում՝ արդիական կրթական ծրագրերի ներդրմամբ և նորակառույց ենթակառուցվածքների, ոլորտի գերժամանակակից տեխնիկական միջոցների կիրառմամբ։

 Արվեստի ավագ դպրոցը հանդիսանալու է միջմշակութային, արվեստի տարբեր ճյուղերի ուսուցման և արվեստի բնագավառում սովորողների բնատուր ունակությունների բացահայտման, զարգացման, ինչպես նաև միջազգային համագործակցության հարթակ։

 Հանրապետության հանրակրթական դպրոցների արվեստի որևէ ուղղությամբ կրթությունը շարունակելու նպատակ ունեցող և բացառիկ ունակություններ ունեցող սովորողները հնարավորություն կստանան կրթությունը շարունակել արդիական կրթական ծրագրերով, նորակառույց ենթակառուցվածքներով և ոլորտի գերժամանակակից տեխնիկական միջոցներով ապահովված արվեստի մասնագիտացված ավագ դպրոցում։

**ՆԵՐԱԾՈՒԹՅՈՒՆ**

 Արվեստի մասնագիտացված ծրագրեր իրականացնող ավագ դպրոցի ստեղծման իրավական հիմքը Հայաստանի Հանրապետության կառավարության 2023թ. մարտի 16-ի N 351-Լ որոշմամբ հաստատված «Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին» օրենքից բխող գործողությունների ծրագրի 3.1.6 կետով նախատեսված «Արվեստի և սպայական կրթության մասնագիտացված ավագ դպրոցների հիմնումը» գործողությունն է: Սույն գործողությունը անմիջականորեն կապված է «Ակադեմիական քաղաք» ծրագրի այն սկզբունքների հետ, որ քաղաքը բաղկացած է լինելու չորս ակադեմիական կլաստերներից, որոնք կազմավորվելու են համապատասխան չորս խոշորացված համալսարանների և դրանց միավորված գիտահետազոտական մի շարք կազմակերպությունների հենքի վրա՝

1) Տեխնոլոգիական կլաստեր.

2) Արվեստների կլաստեր.

3) Կրթական կլաստեր.

4) Սպայական կլաստեր:

Արվեստների կլաստերում կգործի արվեստի ավագ դպրոցը, որտեղ սովորողին կմատուցվի արվեստների խորացված ուղղվածությամբ կրթական ծրագիր, ինչպես նաև սովորողին հասանելի կլինեն կլաստերի բոլոր ենթակառուցվածքները։

 Արվեստի տարբեր ուղղությունների **(թատրոն, կինո, գեղավեստական ստեղծագործություն, երաժշտություն, երգ, պար, կերպարվեստ, կիրառական արվեստ այլն)** մասնագիտացված ավագ դպրոցի (10-12-րդ դասարաններ) ստեղծումը նպատակաուղղված է սովորողների շարունակական գեղարվեստական զարգացումն ապահովելուն՝ լիարժեք և հարստացնող կրթական փորձ ձևավորելու միջոցով։ Արվեստի ավագ դպրոցում արվեստի տարբեր ճյուղերի ուղղությամբ մասնագիտացված նպատակային ծրագրերի միջոցով ապահովվելու է ժամանակակից հետազոտական և նորարարական գործունեությունը երաշխավորող միջավայր: Այդ դպրոցում հանրակրթությունը հիմնական և նպատակային առարկայական ծրագրերով ուսուցմանը զուգահեռ կազմակերպվելու է սովորողների կողմից հետազոտական աշխատանքների, ուսումնական խմբակների իրականացման միջոցով։ Արվեստի ավագ դպրոցը սովորողների ուսումնառությունը կազմակերպելու է հանրակրթական դպրոցի ավագ աստիճանի պետական պարտադիր հիմնական առարկաների և մասնագիտական առարկաների նպատակային ծրագրերի զուգորդմամբ:

**ՆԱԽԱՊԱՏՄՈՒԹՅՈՒՆ**

 Հայաստանի Հանրապետությունում հանրակրթության ավագ աստիճանում (10-12-րդ դասարաններ) արվեստի ուղղությամբ կրթության հիմքերի ապահովմանն ուղղված ուսումնական ծրագրեր իրականացվում են Պ. Չայկովսկու անվան երաժշտական մասնագիտացված դպրոցում, Երևանի երաժշտական թիվ 13 հատուկ դպրոցում, «Հակոբ Կոջոյան» կրթահամալիրում։ Երևանի Պարարվեստի պետական ուսումնարանի 4-9-րդ դասարաններում սովորող երեխաները հիմնական կրթության վկայական ստանալուց հետո կրթությունը շարունակում են նախնական մասնագիտական կրթության օղակում՝ ուսումնարանում։

Արվեստի որևէ ուղղությամբ կրթությունը շարունակելու ցանկություն և համապատասխան ունակություններ ունեցող սովորողների համար ստեղծվող արվեստի ավագ դպրոցում հանրակրթական հաստատությունների սովորողների համար կապահովվեն բոլոր հնարավորությունները՝ համակողմանի և մասնագիտացված կրթություն ստանալու համար։

**2. ԱՐՎԵՍՏԻ ԱՎԱԳ ԴՊՐՈՑԻ ԿՐԹԱԿԱՆ ԾՐԱԳՐԵՐԻ ԿԱՌՈՒՑՎԱԾՔԻ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ**

 Սույն հայեցակարգի շրջանակում տրված արվեստի մասնագիտացված ծրագրեր իրականացնող ավագ դպրոցը ներկայացնում է ՀՀ կառավարության 2023 թվականի հոկտեմբերի 19-ի N 1802-Լ որոշմամբ հաստատված «Ակադեմիական քաղաք» հայեցակարգի ակադեմիական կլաստերներից կազմավորված «Արվեստների կլաստերը»:

* Արվեստի մասնագիտացված ավագ դպրոցի գործունեության ուղղությունները կարող են լինել բազմազան և դինամիկ՝ արտացոլելով կրթության, տեխնոլոգիաների և հասարակական արժեքների փոփոխությունները և դասակարգվել **հետևյալ կերպ՝** **1)** **թատրոն և կինո,**  **2)** **գրական ստեղծագործություն,** **3) կերպարվեստ (կերպարվեստ և կիրառական արվեստ), 3) երաժշտություն (դաշնամուրային, լարային, փողային, հարվածային գործիքներ,**  **վոկալ՝ դասական, ազգային և ջազ-փոփ, 4) պար (դասական, ժողովրդական, մոդեռն)**։
1. **Թատերական արվեստի և կինոարվեստի, գրական ստեղծագործություն** ուղղությունների համար կարող էիրականացնել հետևյալ ծրագրերի ուսուցումը՝ դերասանի վարպետություն, ռեժիսուրա, բեմական շարժում և պար, մշակութաբանություն, թատրոնի պատմություն, կինոյի պատմություն, կինոարվեստի հիմունքներ ևհմտություններ (տեսություն, ժանրեր, լուսանկարչություն, դերասանի վարպետություն, կինոռեժիսուրա, օպերատորություն, մոնտաժ, անիմացիա), կինոն և ավանդական արվեստները (թատրոն, երաժշտություն, գրականություն), սցենարական վարպետության հիմունքներ, հաղորդակցման հմտություններ, կառավարման հմտություններ, գրական վարպետություն (գրական-ստեղծագործական աշխատանքի յուրահատկությունները), գրականությունը թատրոնում և կինոյում և այլն։
2. **Կերպարվեստի (կերպարվեստ և կիրառական արվեստ)** ուղղության համար կարղ է իրականացնել հետևյալ ծրագրերի ուսուցումը՝ գեղանկարչություն, գծանկարչություն, քանդակագործություն, տեխնոլոգիա, արվեստի պատմություն (հայ արվեստ, արտասահմանյան արվեստ), դիցաբանություն, հեռանկար, կոմպոզիցիա, գծագրություն, մշակութաբանություն, աշխատանք նյութի վրա (գորգագործություն, կարպետագործություն, գոբելեն), աշխատանք նյութի վրա (ոսկերչություն, մետաղի մշակում) և այլն։
3. **Երաժշտության** **ուղղության համար** նպատակահարմար էիրականացնել հետևյալ ծրագրերի ուսուցումը՝ երաժշտության տարրական տեսություն, Երաժշտական գրականություն, սոլֆեջիո, նվագարան, երաժշտության պատմություն և գնահատում, կատարողական արվեստ, հարմոնիա, ռիթմիկա, կոմպոզիցիա) և այլն։
4. **Պարի (դասական, ժողովրդական, մոդեռն) ուղղության համար** նպատակահարմար է իրականացնելհետևյալ ծրագրերի ուսուցումը՝ բալետի պատմություն, թատրոնի պատմություն, կերպարվեստի պատմություն, երաժշտական գրականություն, դասական պար, հայկական պար, մոդեռն, մարմնամարզություն, մարտարվեստ և այլն։

 Վերոնշյալ ծրագրային ուղղություններից իրազեկվածությունը հնարավորություն կընձեռի արվեստի մասնագիտացված ավագ դպրոցին հարմարեցնել իրենց ծրագրերը և դասավանդման մեթոդները սովորողներին աջակցելու՝ առավել դյուրին կերպով ինտեգրվելու արվեստի և ստեղծագործական ոլորտների զարգացող միջավայրին՝ ըստ արվեստի ստորև տրված տարբեր ուղղությունների:

 Հանրակրթական հիմնական ծրագրերին զուգահեռ վերոնշյալ ուղղությունների համար նախատեսված ծրագրերում կարող են ներառվել.

* Տեխնոլոգիաների ինտեգրում.
1. Թվային գործիքների և տեխնոլոգիաների կիրառման նյութատեխնիկական բազայի ձևավորում՝ գեղարվեստական արտահայտչամիջոցների բազմազանության ապահովման նպատակներով.
2. Մուլտիմեդիա և թվային արվեստի ծրագրերի ինտեգրում:
3. Ժամանակակից արվեստի ձևերին համապատասխան թվային գործիքներով աշխատելու հմտությունների ուսուցման կիրառում:
* Միջառարկայական մոտեցումներ.
1. Արվեստի միջառարկայական կրթության աճող միտում:
2. Համագործակցություն արվեստի տարբեր առարկաների միջև (տեսողական արվեստ, կատարողական արվեստ, թվային արվեստ) ամբողջական ուսուցման փորձի համար:
3. Արվեստի տարբեր ճյուղերի մասնագիտական առարկաների և հանրակրթական հիմնական առարկաների միջև կապերի ուսումնասիրություն:
* Գլոբալ հեռանկարներ.
1. Մշակութային բազմազան մոտեցումների, գաղափարների, տեսլականների ներառում գեղարվեստական կրթության մեջ:
2. Համաշխարհային արվեստի միտումների և ազդեցությունների ինտեգրում մասնագիտական ուսումնական ծրագրերում:
3. Միջազգային համագործակցության և փոխանակման ծրագրերի հնարավորությունների կրթական միջավայրի ձևավորում:
* Ներառականության և բազմազանության շեշտադրումը:
1. Գեղարվեստական կրթության մեջ բազմակարծության, տվյալների վրա հիմնված որոշումների կայացման կարևորության գիտակցում.
2. Արվեստի ուսումնասիրվող ճյուղի համակողմանի ընդգրկում, որը պետք է ընդգրկի տարբեր ծագում և ինքնություն ունեցող մշակույթներ:
3. Շահառու բոլոր սովորողների համար առավել ներառական և աջակցող միջավայր ստեղծելու մոտեցումների հետևողական ներդրում:
* ԲՏՃՄ ուսումնական բնագավառի բովանդակության մեջ արվեստի բաղադրիչի ինտեգրում.
1. Արվեստների ինտեգրում ԲՏՃՄ առարկաների մեջ, ստեղծելով ԲՏՃԱՄ (բնագիտություն, տեխնոլոգիա, ճարտարագիտություն, արվեստ, մաթեմատիկա) ծրագրեր:
2. Գիտության, տեխնոլոգիայի, ճարտարագիտության և մաթեմատիկայի ոլորտներում ստեղծագործական և գեղարվեստական մտածողության արժեքների ձևավորում և զարգացում:
* Իրական աշխարհի հավելվածներ (ընդլայնված իրականություն, վիրտուալ իրականություն).
1. Սովորողներին իրենց գեղարվեստական հմտությունների գործնական կիրառության շեշտադրում:
2. Գործնական աշխատանքի, պրակտիկայի և ուսումնական նախագծերի ծրագրային բովանդակության ինտեգրում՝ համագործակցելով յուրաքանչյուր ճյուղի մասնագետների հետ:
3. Ստեղծագործական կարիերայով հետաքրքրված սովորողների ձեռներեցության և ձեռնարկատիրական գործունեության հմտությունների զարգացում:
* Ուսուցման խելամիտ հարմարեցումների մոդելներ.
1. Անհատականացված և խելամիտ հարմարեցումների մոդելների ներդրում:
2. Ուսուցման տարբեր ոճերի կիրառում և տեխնոլոգիաների ներդրում՝ սովորողների անհատական կարիքները բավարարելու համար:
3. Հիբրիդ («խառը») ուսուցման մոտեցումներ՝ համատեղելով ավանդական և առցանց մեթոդները:
* Մասնագիտական կողմնորոշում.
1. Սովորողներին արվեստի որևէ ճյուղի ուղղության մասնագիտական կողմնորոշման ծրագրերի իրականացում:
2. Մանկավարժական աշխատողների համար մասնագիտական վերապատրաստման ծրագրերի ներդրում, մասնագիտական կարողությունների զարգացման փաթեթի մշակում և մասնագիտական ցանցային համագործակցության մեխանիզմների կիրառում:
3. Համագործակցություն արվեստի և կրթության ոլորտների մասնագետների և շրջանավարտների միավորումների հետ:
* Կերպարվեստ (վիզուալ արվեստ).
1. Նկարչություն.
2. Քանդակ և 3D արվեստ. Քանդակագործության տեխնիկայի ուսումնասիրություն, ներառյալ մոդելավորում, փորագրություն և ձուլում:
3. Տպագրություն. (օֆորտ, լինոկոր և էկրան տպագրություն):
4. Թվային արվեստ. թվային նկարազարդման, գրաֆիկական դիզայնի և մուլտիմեդիայի արվեստի դասընթացներ:
* Կատարողական արվեստ:
1. Երաժշտություն.
2. Գործիքային և վոկալի ուսուցում, երաժշտության տեսություն և անսամբլային կատարումներ:
3. Պար. Տարբեր պարային ոճերի, խորեոգրաֆիայի և պարային ներկայացումների ուսուցում:
4. Դրամա և թատերական արվեստ. Դերասանական դասընթացներ, բեմանկար-չություն, սցենարիստական և թատերական բեմադրություններ:
5. Կինո և մեդիա արվեստ. կինոարտադրություն, կինոարվեստ, ֆիլմերի մոնտաժ և մեդիա արտադրություն:
* Կիրառական արվեստ:
1. Գրաֆիկական դիզայն. Դիզայնի սկզբունքների, դասավորության, տպագրության և տեսողական հաղորդակցության ուսուցում:
2. Նորաձևության դիզայն. Նորաձևության նկարազարդման, հագուստի կառուցման և նորաձևության պատմության ուսումնասիրություն:
3. Արդյունաբերական դիզայն. Դասընթացներ արտադրանքի նախագծման, նախատիպի ձևավորման և օգտատիրոջ վրա կենտրոնացած դիզայնի վերաբերյալ:
4. Ինտերիերի դիզայն. Տարածական դիզայնի, գույների տեսության և ինտերիերի ձևավորման ուսուցում:
* Երաժշտություն:
1. Գործիքային երաժշտություն. Տարբեր գործիքներ նվագելու, անսամբլային կատարումների և երաժշտության տեսության ուսուցում:
2. Վոկալ երաժշտություն. երգչախմբային կատարումներ և վոկալ տեխնիկայի զարգացում:
3. Երաժշտական կոմպոզիցիա. Երաժշտական ստեղծագործության ներածություն, կոմպոզիցիայի կիրառությունը երգերի և էլեկտրոնային երաժշտության արտադրության մեջ:
4. Երաժշտության պատմություն և գնահատում. Երաժշտության պատմության, տարբեր ժանրերի և մշակութային ազդեցությունների ուսումնասիրություն:
* Թատերական արվեստ:
1. Դերասանություն. Դերասանական դասընթացներ, կերպարների մշակում և բեմական ներկայացումներ:
2. Բեմական և տեխնիկական թատրոն.
3. Դրամատիկական գրական գործեր. սցենարներ թատրոնի, կինոյի և հեռուստատեսության համար:
4. Թատերական արտադրություն. Թատերական բեմադրություններ ստեղծելու և բեմադրելու գործնական փորձ:
* Կերպարվեստ:
1. Կերպարվեստի պատմություն. Կերպարվեստի պատմության, արվեստի ուղղությունների (շարժումների) և ազդեցիկ արվեստագետների համապարփակ ուսումնասիրություն:
2. Արվեստի քննադատություն և վերլուծություն. Քննադատական մտածողության հմտությունների զարգացում արվեստի վերլուծության միջոցով:
3. Կենդանի մոդելի պատկերում. Նկարել կենդանի մոդելներից՝ հասկանալու նրա անատոմիան և համամասնությունները:
4. Գեղարվեստի ցուցահանդեսներ. Արվեստի ցուցահանդեսների կազմակերպում և մասնակցություն` սովորողների աշխատանքները ցուցադրելու համար:
* Բազմամասնագիտական արվեստ:
1. Միջառարկայական նախագծեր. Համագործակցային նախագծեր, որոնք միավորում են արվեստի տարբեր ձևեր:
2. Արվեստ և տեխնոլոգիա. Արվեստի և տեխնոլոգիայի հատույթում առաջացած ձևերի ուսումնասիրություն, ներառյալ ինտերակտիվ արտահայտչաձևերը և թվային արվեստը:
3. Արվեստի համայնքային նախագծեր. արվեստի նախագծեր, որոնք նպաստում են տեղական համայնքի ներգրավմանը:

 Արվեստի մասնագիտացված ավագ դպրոցը կարող է բավարարել իր աշակերտների բազմազան հետաքրքրությունները և ունակությունները՝ ապահովելով արվեստի որևէ բնագավառի համակողմանի և մասնագիտացված կրթություն։

Արվեստի մասնագիտացված ավագ դպրոցի ստեղծման ծրագրի ֆինանսավորումն իրականացվելու է Հայաստանի Հանրապետության պետական բյուջեի միջոցների հաշվին։

**Հավելված 2**

**ՀՀ կառավարության 2024 թվականի**

**-------------------- -ի N…….. որոշման**

**« ՀԱՅԵՑԱԿԱՐԳ ՍՊԱՅԱԿԱՆ ԿՐԹՈՒԹՅԱՆ ՄԱՍՆԱԳԻՏԱՑՎԱԾ ԾՐԱԳՐԵՐ ԻՐԱԿԱՆԱՑՆՈՂ ԱՎԱԳ ԴՊՐՈՑԻ»**

Մշակող պետական մարմին՝ ՀՀ կրթության, գիտության, մշակույթի և սպորտի նախարարություն

 Մարդկային կապիտալի զարգացման, տնտեսական և մշակութային կայուն առաջընթացի գրավական են դարձել գիտելիքն ու ստեղծագործությունը և այս համոզմունքն ընկած Հայաստանի Հանրապետության կրթության մինչև 2030 թվականի զարգացման ծրագրի հիմքում։ Մարդկային կապիտալի զարգացման մեջ շոշափելի ներդրումներ կատարելու միջոցով հնարավոր կլինի տնտեսության և հանրային կյանքի շարունակական և առաջանցիկ զարգացումը։ Անհատի կրթության և սովորելու իրավունքի լիարժեք իրացման համար կրթության զարգացման ծրագրում կարևորվում է կյանքի տարբեր փուլերում մարդուն անհրաժեշտ որակյալ կրթական ծառայությունների ամբողջական և բազմազան փաթեթի մատուցումը և հասանելիությունը՝ տարածքային խելամիտ և համաչափ զարգացում ու կյանքի որակի էական բարձրացում ապահովելու նպատակով:

 Այս համատեքստում հանրային բարեկեցության ու առաջընթացի համար կարևոր դեր կարող է ունենալ սպայական կրթության մասնագիտացված ավագ դպրոցը՝ արդիական կրթական ծրագրերի ներդրմամբ, նորակառույց ենթակառուցվածքների, ոլորտի գերժամանակակից տեխնիկական միջոցների կիրառմամբ։

Սպայական կրթության մասնագիտացված ծրագրեր իրականացնող ավագ դպրոցի նպատակը սովորողներին ՀՀ ուժային կառույցներում ծառայության անցնելուն, սպայական կրթություն իրականացնող միջին և բարձրագույն մասնագիտական ուսումնական հաստատություններում հանրակրթությունից շարունակական կրթությանը նախապատրաստելն է, ինչպես նաև սպայական կրթություն ստանալուն ուղղված մասնագիտական կողմնորոշման ծրագրերի իրականացումը: Այս ուղղությամբ մասնագիտացված ավագ դպրոցում իրականացվելիք մասնագիտական ուսումնական ծրագրերը կարելի է համարել նաև ռեսուրսային համակարգ, քանի որ ՀՀ ուժային կառույցներն սպասարկող բարձրագույն ուսումնական հաստատություններին դպրոցն ապահովելու է մասնագիտական նախնական գիտելիքներ ունեցող դիմորդներով:

**ՆԵՐԱԾՈՒԹՅՈՒՆ**

 Սպայական կրթության մասնագիտացված ծրագրեր իրականացնող ավագ դպրոցի ստեղծման իրավական հիմքը Հայաստանի Հանրապետության կառավարության 2023թ. մարտի 16-ի N 351-Լ որոշմամբ հաստատված «Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին» օրենքից բխող գործողությունների ծրագրի 3.1.6 կետով նախատեսված «Արվեստի և սպայական կրթության մասնագիտացված ավագ դպրոցների հիմնումը» գործողությունն է: Սույն գործողությունը անմիջականորեն կապված է «Ակադեմիական քաղաք» ծրագրի այն սկզբունքների հետ, որ քաղաքը բաղկացած է լինելու չորս ակադեմիական կլաստերներից, որոնք կազմավորվելու են համապատասխան չորս խոշորացված համալսարանների և դրանց միավորված գիտահետազոտական մի շարք կազմակերպությունների հենքի վրա՝

1) Տեխնոլոգիական կլաստեր.

2) Արվեստների կլաստեր.

3) Կրթական կլաստեր.

4) Սպայական կլաստեր:

 Սպայական կրթության մասնագիտացված ծրագրեր իրականացնող ավագ դպրոցն իրականացնելու է համապարփակ ուսումնական ծրագրեր, որոնք հիմնված են գերազանցության, առաջնորդության զարգացման և կիրառական հմտությունների ուսուցման վրա՝ նախապատրաստելով սովորողներին իրավապահ մարմիններում, զինվորական ծառայության մեջ և հարակից ոլորտներում մասնագիտական շարունակական կրթության նախապատրաստմանը:

 Սպայական ավագ դպրոցի առաքելությունն է ձևավորել կարգապահ, էթիկայի և զարգացած կարողունակություններ ունեցող սովորողների, որոնք կարող են շարունակական կրթության արդյունքում ստանձնել պատասխանատվություն ուժային կառույցներում և ծառայություններում: Սպայական կրթության մասնագիտացված ծրագրեր իրականացնող ավագ դպրոցի նպատակը սովորողներին ուժային կառույցներում ծառայության անցնելուն, սպայական կրթություն իրականացնող միջին և բարձրագույն մասնագիտական ուսումնական հաստատություններում հանրակրթությունից շարունակական կրթությանը նախապատրաստելն է, ինչպես նաև սպայական կրթություն ստանալուն ուղղված մասնագիտական կողմնորոշման ծրագրերի իրականացումը: Այս ուղղությամբ մասնագիտացված ավագ դպրոցում իրականացվելիք մասնագիտական ուսումնական ծրագրերը կարելի է համարել նաև ռեսուրսային համակարգ, քանի որ ՀՀ ուժային կառույցներն սպասարկող բարձրագույն ուսումնական հաստատություններին դպրոցն ապահովում է մասնագիտական նախնական գիտելիքներ ունեցող դիմորդներով: Սպայական կրթության մասնագիտացված ավագ դպրոցը սպայական կրթության տարբեր ուղղությունների **(զինված ուժերի, ոստիկանության, ազգային անվտանգության, քննչական, արտակարգ իրավիճակների**) մասնագիտացված նպատակային ուսումնական ծրագրերի միջոցով ապահովելու է ժամանակակից հետազոտական և նորարարական գործունեությունը երաշխավորող կրթական միջավայր:

 Այդ մասնագիտացված դպրոցում հանրակրթությունը հիմնական և նպատակային առարկայական ծրագրերով ուսուցմանը զուգահեռ կազմակերպվելու է սովորողների կողմից հետազոտական աշխատանքների, ուսումնական խմբակների իրականացման միջոցով՝ այդպիսով ապահովելով կարողունակությունների (գիտելիք, հմտություն, դիրքորոշում, արժեքային համակարգ) ձևավորումն ու զարգացումը կիրառության մեջ և իրական պայմաններում:

**ՆԱԽԱՊԱՏՄՈՒԹՅՈՒՆ**

Հայաստանի Հանրապետությունում հանրակրթության ավագ աստիճանում (10-12-րդ դասարաններ) ռազմագիտության և սպորտի բնագավառին վերաբերող ն մասնագիտացված ծրագրեր իրականացվում են Մոնթե Մելքոնյանի անվան ռազմամարզական վարժարան հիմնադրամում, Արամ Մանուկյանի անվան մարզառազմական վարժարանում, Արմավիրի Տիգրան Մեծի անվան ռազմամարզական հատուկ վարժարանում։

 Մասնագիտացված սպայական կրթության տարբեր ուղղությունների ծրագրերով մասնագիտացված ավագ դպրոցի ստեղծումը սովորողների համար հնարավորություն կստեղծի ստանալ որակյալ կրթություն և ՀՀ ուժային կառույցներին ապահովել որակյալ կադրերով։

**ՍՊԱՅԱԿԱՆ ԿՐԹՈՒԹՅԱՆ ՄԱՍՆԱԳԻՏԱՑՎԱԾ ԱՎԱԳ ԴՊՐՈՑԻ ԿՐԹԱԿԱՆ ԾՐԱԳՐԵՐԻ ԿԱՌՈՒՑՎԱԾՔԻ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ**

 Սույն հայեցակարգի շրջանակում տրված սպայական կրթության մասնագիտացված ծրագրեր իրականացնող ավագ դպրոցը ներկայացնում է ՀՀ կառավարության 2023 թվականի հոկտեմբերի 19-ի N 1802-Լ որոշմամբ հաստատված «Ակադեմիական քաղաք» հայեցակարգի ակադեմիական կլաստերներից կազմավորված «Սպայական կլաստերը»:

1.Սպայական կրթության ավագ դպրոցի գործունեության ուղղությունները դասակարգված են ըստ՝

**1) զինված ուժերի (ռազմական գիտություն),**

**2) ազգային անվտանգության,**

**3) ոստիկանության,**

**4) քննչական,**

**5) արտակարգ իրավիճակների** ծառայություններիհետ կապված տեսակների, որոնցից սովորողն ընտրում է որևէ ուղղություն՝ որպես իր նախընտրած մասնագիտացված կրթության նպատակային ծրագիր: Սպայական դպրոցը մինչբուհական կրթության մի շարք խնդիրների հետ միասին փորձում է լուծել նաև մասնագիտական կողմնորոշման խնդիրները, ինչի արդյունքում շրջանավարտներն ուսումը շարունակելու նպատակով դիմում են համապատասխան մասնագիտական ուղղվածություն ունեցող բարձրագույն ուսումնական հաստատություններ։

 Սպայական ավագ դպրոցը պետք է կրթի այնպիսի շրջանավարտներ, ովքեր ոչ միայն տիրապետում են ՀՀ զինված ուժերի, իրավապահ մարմինների և արտակարգ իրավիճակների ծառայությունների մասնագիտական և տեխնիկական գործառույթներին, այլև կդրսևորեն իրենց որպես կարեկից, դժվար իրավիճակներում հարմարվող ապագա ղեկավարներ, որոնք նվիրված են ապահովելու իրենց առջև դրված մասնագիտական առաջադրանքները և ծառայած համայնքների, տարածաշրջանի բնակչության անվտանգությունն ու բարեկեցությունը: Սպայական մասնագիտացված ավագ դպրոցի նպատակներից է նաև ձևավորել անհատներ, որոնք մարմնավորում են պատվի, պարտականությունների և ծառայության սկզբունքները՝ տևական դրական ազդեցություն թողնելով շրջապատի վրա:

 Հանրակրթական հիմնական ծրագրերին զուգահեռ՝ ըստ ուղղությունների՝ սպայական կրթություն ծրագրերում կարող են ներառվել ստորև նշված ծրագրերը։

**Զինված ուժերի** **(ռազմական գիտություն) և ազգային անվտանգության ուղղությունը** կարող է իրականացնել հետևյալ ծրագրերը՝ ռազմարվեստի պատմություն, մարտավարության հիմունքներ, կրակային պատրաստություն ռազմական տեղագրություն, շարային պատրաստություն, ԶՈՒ կանոնադրություններ, առաջին օգնության հիմունքներ անվտանգ կենսագործունեություն, լեռնային պատրաստություն և այլն։

**Ոստիկանական ուղղությունը** կարող է իրականացնել հետևյալ ծրագրերը՝ պետության և իրավունքի տեսության հիմունքներ, քրեական իրավունքի հիմունքներ, քաղաքացիական իրավունքի հիմունքներ, քրեական դատավարության իրավունքի հիմունքներ, քաղաքացիական դատավարության իրավունքի հիմունքներ, կրիմինալիստիկա և այլն։

**Քննչական ուղղությունը** կարող է իրականացնել հետևյալ ծրագրերը՝ իրավապահ և արդարադատության մարմինները, պետության և իրավունքի տեսության և սահմանադրական իրավունքի հիմունքներ, քրեական իրավունք, քրեական դատավարության իրավունք և կրիմինալիստիկա, դատական հոգեբանություն և կրիմինալոգիա, հաղորդակցման հիմունքներ և իրավաբանական գրագրություն և այլն։

**Արտակարգ իրավիճակների ուղղությունը** կարող է իրականացնել հետևյալ ծրագրերը՝ փրկարարական գործ, բնակչության պաշտպանությունը արտակարգ իրավիճակներում, քաղաքացիական պաշտպանության կազմակերպում, հրդեհային պատրաստություն և այլն։

 Նշված ուղղությունների համար նախատեսված ծրագրերում կարող են ներառվել հետևյալ բաղադրիչները և սկզբունքները՝

* Կրթական գերազանցություն. մշակել և իրականացնել համակողմանի նպա-տակային ուսումնական առարկայական ծրագրեր, որոնց միջոցով սովորողների մոտ զարգանում է զինված ուժերում ծառայության կանոնակարգերի, զենքի, սպառա-զինության և ռազմական տեխնիկայի տարբեր տեսակների տիրապետման հմտությունների, օրենքների և նորմատիվ իրավական այլ ակտերի կիրարկման սկզբունքների, արտակարգ իրավիճակների կառավարման և ազգային անվտան-գության հիմնահարցերի ընկալում:
* Առաջնորդության զարգացում. մշակել մասնագիտական ուսումնական առարկաների նպատակային ծրագրեր, մատուցել անհրաժեշտ խորհրդատվական ծառայություններ և փորձառնական ուսուցման միջոցով զարգացնել առաջնորդի կարողունակություններ, ազնվություն և պարտքի զգացում:
* Գործնական ուսուցում. իրականացնել պրոբլեմային ուսուցում, որը մոդելավորում է իրական իրավիճակներ՝ սովորողների մոտ զարգացնելով կիրառական հմտություններ: Դրանք անհրաժեշտ են մարտական և արտակարգ իրավիճակներում ու իրավապահ մարմիններում խնդիրների արդյունավետ լուծման համար:
* Էթիկայի նորմերի պահպանման վարքագիծ. ձևավորել էթիկայի նորմերի պահպանման վարքագիծ, հարգանքի և պատասխանատվության մշակույթ` ընդգծելով կյանքի տարբեր իրավիճակներում ազնվության չափանիշները պահպանելու կարևորությունը:
* Համայնքի ներգրավվածություն. նպաստել ուսումնական ծրագրերում հա-մայնքային ծառայության և իրազեկման ակտիվ ներգրավվածությունը՝ խթանելով դրական հարաբերությունները սովորողների և համայնքի միջև, որտեղ իրակա-նացնելու են իրենց ծառայությունը:
* Ներառականություն. ապահովել ներառական և աջակցող միջավայր, որն արտացոլում է մեր հասարակության մեջ առկա կրթության առանձնահատուկ պայմաններ ունեցող սովորողների որակյալ կրթությունը:
* Ստեղծագործականություն և նորարարություն. սովորողներին նախապատրաստել զարգացող մարտահրավերներին հարմարվելուն և դիմակայելուն՝ ներդնելով նորարարությունն ու տեխնոլոգիան զինված ուժերում, իրավապահ մարմիններում, ազգային անվտանգության և արտակարգ իրավիճակների ծառայություններում նրանց գործունեության արդյունավետությունը բարձրացնելու նպատակով:
* Ֆիզիկական պատրաստվածություն. առաջնահերթություն տալ սովորողների ֆիզիկական պատրաստվածությանը` կարևորելով ուժային կառույցներում դրա անհրաժեշտությունն ու պահանջը:
* Շարունակական ուսուցում. ցկյանս կրթության հանձնառության ընկալում և մշակույթ ձևավորել՝ խրախուսելով սովորողներին շարունակաբար լրացնել սեփական գիտելիքները իրենց նախընտրած ուժային կառույցում (բնագավառում) տեղի ունեցող զարգացումներին և հետամուտ լինել այդ ուղղության մեջ հետագա կրթությանն ու մասնագիտական զարգացմանը:
* Մարտավարություն և գործողություններ. սովորողները սովորում են ռազմական մարտավարության հիմնարար սկզբունքները, ներառյալ փոքր ստորաբաժանումների մարտավարությունը, մարտադաշտի ռազմավարությունը և օպերատիվ պլանավորումը:
* Ռազմական պատմություն. պատմական ռազմական արշավների և մարտերի ընկալում` ժամանակակից ռազմական գործողությունների վերաբերյալ դասեր և պատկերացումներ ձևավորելու համար:
* Առաջնորդություն և հրամանատարություն. առաջնորդության հմտությունների զարգացում, ներառյալ որոշումներ կայացնելը, հաղորդակցությունը և արտակարգ իրավիճակներում ղեկավարելու կարողությունը:
* Ֆիզիկական պատրաստվածություն և մարզական վիճակ, որտեղ կարևորվում է ֆիզիկական պատրաստվածությունը, ներառյալ ուժը, տոկունությունը, ճարպ-կությունը և ընդհանուր առողջությունը: Այն ներառում է կանոնավոր ֆիզիկական պատրաստվածության դասընթացները և ֆիզիկական վիճակի պարբերաբար գնահատումը:
* Սպառազինություն և հրաձգություն. զենքի, սպառազինության, ռազմական տեխնիկայի պատշաճ կիրառման, պահպանման, ինչպես նաև դիպուկ նշանառության հմտությունների ձևավորում և զարգացում:
* Կապի համակարգեր. ռազմական կապի համակարգերի և տեխնոլոգիաների տիրապետում և կիրառում:
* Արտակարգ իրավիճակներում գոյատևման տեխնիկայի առաջին օգնության և դժվարին պայմաններում գործելու անհրաժեշտ հմտությունների ձևավորում և զարգացում:
* Մատակարարման շղթայի կառավարում. արդյունավետ տեղաշարժվող անձնակազմի, սարքավորումների և պաշարների լոգիստիկայի իմացություն:
* Բժշկական ուսուցում. հիմնական բժշկական ուսուցում դաշտային պայմաններում առաջին օգնություն տրամադրելու վերաբերյալ:
* Հետախուզական վերլուծություն. տիրապետել հետախուզական տվյալների հավաքման, վերլուծության և մեկնաբանման հիմունքներին՝ ռազմական գործողու-թյուններին աջակցելու նպատակով:
* Անվտանգության արձանագրություններ. անձնակազմի և գաղտնի տեղեկատվության պաշտպանության համար անվտանգության միջոցառումների կարևորում և պահպանության պահանջներին տիրապետում:
* Զինվորական էթիկա. զինվորական մասնագիտությանը հատուկ էթիկական նկատառումների ուսումնասիրություն:
* Ռազմական իրավունք. իմանալ զինված ուժերի վարքագիծը կարգավորող իրավական ակտերը՝ ներառյալ միջազգային իրավունքը:
* Ռազմական տեխնոլոգիաներ. ծանոթություն ռազմական տեխնոլոգիաների վերջին նորույթներին և արդյունավետ կիրառել դրանք՝ ըստ նպատակի։
* Օտար լեզուներ. լեզուների ուսուցում, որոնցով հաղորդակցվում են զինվորական ստորաբաժանումների տեղակայման տարածքների բնակիչները։
* Թիմային աշխատանք և համագործակցություն. Թիմի ձևավորում. արդյունավետ թիմային աշխատանքի և համագործակցության հմտությունների զարգացում։
* Համախմբվածություն և ընկերակցություն. զինվորական անձնակազմի միջև միասնության և ընկերակցության միջավայրի ձևավորում և զարգացում:
* Քրեական արդարադատության կրթություն. դասընթացներ, որոնք ներառում են քրեական արդարադատության սկզբունքները, իրավապահ ընթացակարգերը և իրավական համակարգը:
* Քրեագիտություն. գործնական ուսուցում ոստիկանության տեխնիկայի, հետաքննության մեթոդների և հանցագործության վայրի ուսումնասիրության ոլորտում:
* Էթիկա և պրոֆեսիոնալիզմ. շեշտադրում է էթիկայի չափանիշների, համայնքային ոստիկանության և իրավապահ մարմինների պրոֆեսիոնալիզմի վրա:
* Շտապ բժշկական օգնություն. շտապ բժշկական օգնության տեխնիկական ուսուցում. հիմնական և առաջադեմ շտապ բուժօգնության ուսուցում՝ ներառյալ շտապ բժշկական արձագանքման գործնական հմտությունների ձևավորումը:
* Հրշեջների մասնագիտական հմտությունների ձևավորում. դասընթացներ, որոնք ներառում են հրդեհաշիջման տեխնիկան, հրդեհների կանխարգելումը և հրդեհաշիջման սարքավորումների օգտագործումը:
* Փրկարարական գործողություններ. տարբեր արտակարգ իրավիճակների դեպքում փրկարարական տեխնիկայի ուսուցում, ինչպիսիք են ջրափրկարարությունը, սահմանափակող տարածքից փրկությունը և տրանսպորտային միջոցներից դուրսբերումը:
* Վայրի բնության հրդեհաշիջում. մասնագիտացված ուսուցում անտառային հրդեհներին արձագանքելու և բնական աղետների կառավարման ուղղություններով:
* Արտակարգ իրավիճակների կառավարում և պլանավորում. դասընթացներ, որոնք ներառում են աղետների արձագանքման պլանավորումը, համակարգումը և ռիսկերի գնահատումը:
* Կիբերանվտանգություն արտակարգ իրավիճակների ծառայությունների համար. գիտակցել կիբերանվտանգության կարևորությունը արտակարգ իրավիճակների ժամանակ կարևոր ենթակառուցվածքների պաշտպանության գործում:
* Հետախուզական վերլուծություն. ազգային անվտանգության և արտակարգ իրավիճակների պատրաստության համար հետախուզության տվյալների հավաքագրման և վերլուծության ներածություն:
* Դատական հետաքննություն. դասընթաց դատաբժշկական տեխնիկայի, ապացույցների հավաքագրման և վերլուծության մասին:
* Դատական տեխնոլոգիա. դատաբժշկական հետազոտություններում տեխնոլոգիաների օգտագործման ներածական դասընթաց՝ ներառյալ ԴՆԹ-ի վերլուծությունը և թվային դատաբժշկական փորձաքննությունը:
* Հանրային անվտանգության քարոզարշավներ. նախագծում և իրականացնում է արշավներ՝ անվտանգության խնդիրների և արտակարգ իրավիճակների պատրաստվածության մասին սովորողների, համայնքի իրազեկվածության բարձրացման նպատակով:
* Առաջնորդություն և կառավարում արտակարգ իրավիճակների ծառայություններում. դասընթացների ծրագրերն ուղղված են առաջնորդության հմտությունների, որոշումների կայացման և ճգնաժամային կառավարման զարգացմանը:
* Արտակարգ իրավիճակների ծառայությունների կառավարում. արտակարգ իրավիճակների ծառայության կազմակերպությունների կառավարման, ռեսուրսների բաշխման և ռազմավարական պլանավորման դասընթացներ:

 Սպայական կրթության ավագ դպրոցում դասակարգված ուղղություններով (**զինված ուժերի, ոստիկանության, ազգային անվտանգության, քննչական և արտակարգ իրավիճակների ծառայություններ)** շրջանավարտներին կմատուցվի նախընտրած մասնագիտացված կրթության նպատակային ծրագիր՝ ապահովելով աշակերտների բազմազան հետաքրքրությունները և ունակությունները։

Հանրապետության հանրակրթական դպրոցների սպայական կրթության մասնագիտացված հանրակրթական ծրագրերով կրթությունը շարունակելու նպատակ ունեցող սովորողները հնարավորություն կստանան կրթությունը շարունակել արդիական կրթական ծրագրերով, նորակառույց ենթակառուցվածքներով և ոլորտի գերժամանակակից տեխնիկական միջոցներով ապահովված կրթության մասնագիտացված ավագ դպրոցում։

Սպայական կրթության մասնագիտացված ավագ դպրոցի ստեղծման ծրագրի ֆինանսավորումն իրականացվելու է Հայաստանի Հանրապետության պետական բյուջեի միջոցների հաշվին։